Բայց Նիկոլ Փաշինեանի դէմ ծայր առած քարոզչական պայքարը վաղուց արդէն անպատասխան մնացած չէր։ Քոչարեանի դէպքէն ետք, յեղափոխութեան և Փաշինեանին աջակցող հանրութեան մէջ ընդհանրապէս, և սոցիալական ցանցերուն ու ինթերնեթային լրատւութեան մէջ մասնաւորաբար, աւելի ուժգին թափ առաւ ՀՀԿ-ի և ՀՅԴ-ի դէմ քարոզչութիւնը։ Յեղափոխութեան և Փաշինեանի կողմնակիցները, արդէն մօտիկ անցեալին՝ նոյն հարթութեան վրայ դրած էին և նոյն ջուրով լուացած էին Սերժ Սարգսեանի օրերուն միասնաբար կառավարութիւն կազմած կոալիցիոն նախկին գործընկեր կուսակցութիւնները։ Անոնք, ի վերջոյ, Սերժ Սարգսեանի հետ դաշնակցած քաղաքական ուժերը հաւասարապէս պատասխանատու կը համարէին երկրին մէջ յամեցող անարդարութիւններուն և հայրենակործան կոռուպցիայի՝ փտախտի արմատաւորման համար։